René Christensen (DF), 2012-03-01:
Det er et forslag, som jeg også godt har læst om i høringssvarene.
Selvfølgelig bakker vi op omkring, at det her erhverv også har mulighed for at få nye, yngre fiskere.
Også når vi kigger på aldersgruppen blandt fiskere, må vi sige, at gennemsnitsalderen er stigende, og derfor er det utrolig vigtigt, at de unge, som vælger det her erhverv, også har mulighed for at færdiggøre deres uddannelse.
Så vi er meget positive over for at kigge på det forslag, der er kommet fra Danmarks Fiskeriforening.
Her har vi så et forslag om fiskeri, og der må jeg sige, at intentionerne i forslaget kan vi jo sådan set godt være enige i, nemlig at vi skal fiske bæredygtigt, og dem, der ikke kan finde ud af det, skal vi også komme efter, og vi skal komme efter dem hårdt.
Så intentionerne kan man egentlig godt være enig i, men når man så kommer ind i forslaget og får læst, hvordan man vil gøre det, begynder vi også at blive meget betænkelige i Dansk Folkeparti, bl.a. ved at man siger, at ligegyldigt hvor henne i verden en dansk statsborger bruger sit fiskefartøj, vil det altid være strafudmåling ud fra, at man sådan set havde foretaget ulovligheden i dansk farvand.
Det er i hvert fald sådan, at vi læser det, der står, og det har vi en del spørgsmål til.
En del af udvalget var jo på Kap Verde i sidste periode, hvor vi bl.a. talte med en dansk statsborger, der havde bosat sig på Kap Verde og fisket med sit skib der.
Der er ingen tvivl om, at den måde, man fisker på i Kap Verde, på ingen måde er som den måde, man fisker på i Danmark, og skal sådan en mand nu til at fiske under danske regler, svarer det jo lidt til, at vi sagde til alle danske virksomheder, som har produktion ude i Kina, at når man producerer ude i Kina, skal man have arbejdsforhold, lønvilkår, som om virksomheden lå i Danmark.
Det gør vi jo heller ikke.
Man skal huske på, at sådan et fiskefartøj jo er den enkelte skippers virksomhed, som han så har fragtet hen et sted i verden og fisker under de regler, der så er det pågældende sted.
Vi har i hvert fald et spørgsmål i udvalgsarbejdet til, hvordan det skal forstås, for der står jo, at hvis man medvirker til ulovligt fiskeri, uanset hvor i verden dette måtte foregå, betyder det – hvordan var det, der stod? – at det skal være, som at det var foregået på dansk territorium.
Der bliver vi også meget nervøse.
Nu skal man selvfølgelig passe på, hvad man siger fra Folketingets talerstol, men jeg er overbevist om, at hvis man bare inden for EU-landene kigger på en spansk kontrollant og man kigger på en dansk kontrollant og sætter dem ved siden af hinanden og stiller dem over for to ens overtrædelser, tror jeg ikke helt, vi får det samme udfald på, hvordan man takserer sådan en overtrædelse, i forhold til om det er en meget grov overtrædelse eller det er en lettere overtrædelse.
Det kan vi jo også være lidt nervøse for.
Vi syntes, det var en god ordning.
Sådan læser vi det i hvert fald, når vi ser det.
Vi vil selvfølgelig også stille spørgsmål til, om det skal være for bestandig, fordi det er noget af en hård straf at få, hvis man har lavet en overtrædelse, at man så bestandig ikke har mulighed for at træde tilbage i det erhverv, som man har arbejdet med. Så jeg vil sige, at intentionerne i forslaget støtter vi sådan set, altså at vi skal bakke op omkring bæredygtigt fiskeri.
Vi skal bakke op om, at vi sanktionerer de fiskere, som ikke magter at fiske inden for lovgivningen, men der er også ting her, hvor vi frygter, at særligt danske fiskere vil blive udsat for en langt højere straf end øvrige fiskere fra EU og andre steder, som de konkurrerer med.